Windows 10 bruger Start-menuen til at kapre Firefox-brugere

Den nye Chromium-baserede Microsoft Edge-browser bliver tilbudt Windows 10-brugere, der søger Firefox frem i Start-menuen. Microsoft har tidligere fået på puklen for at pådutte brugere at benytte Edge.

Microsoft bruger Start-menuen i Windows 10 til at foreslå brugere, at de skifter over til Microsoft Edge i stedet for at bruge Mozilla Firefox.

Fremstødet kommer, når en bruger installerer Mozilla-browseren eller indstiller den som standard-browser i systemet, skriver Bleepingcomputer.

Læs også: Søgefunktion i Windows 10 ramt af fejl

’Bruger du stadig Firefox? Microsoft Edge er her’, står der under ’foreslået’.

Microsoft har netop udgivet den nyeste version af Edge, der er baseret på Googles Chromium-browser.

Brugerne kan godt lide Edge

På Reddit møder Microsofts forslag kritik, men brugerne er samtidig enige om, at den nye browser er god.

Flere mener, at Microsoft presser citronen, mens andre mener, at Google gør det samme med sin Chrome-browser.

Tilbage i 2016 fik Microsoft også kritik for at promovere Edge-browseren lidt for meget, da man lovede rabatter og gode tilbud via notifikationer, hvis brugeren begyndte at bruge browseren.